Presidentin mielestä media on uutisoinut hänen hallintonsa koronatoimista väärin.

Trumpin kommentti ”totaalisesta vallastaan” tallentui videolle. cnn

”Hallitsematon presidentillinen raivokohtaus.”

Tällä nimellä uutiskanava CNN kutsuu Yhdysvaltain presidentin Donald Trumpin purkausta tämän maanantaisessa koronavirustiedotustilaisuudessa. Yhdysvaltalaismedioiden mukaan Trump pauhasi tilaisuudessa noin tunnin ajan kriittisistä artikkeleista koskien hänen hallintonsa hidasta reagointia koronaviruspandemiaan.

Lopullisesti Trump menetti hermonsa kesken toimittajan kysymyksen siitä, miksei hallinto valmistellut sairaaloita tai kiihdyttänyt kansalaisten koronavirustestausta ajoissa. Uusimpien tietojen mukaan Trumpia varoitettiin pandemiasta jo tammikuun puolivälissä, eli hän vältteli esimerkiksi kotieristysohjeen antamista noin kuuden viikon ajan.

– Olet niin häpeällinen, olet niin häpeällinen, Trump toisteli varautumisesta kysyneelle CBS:n toimittajalle.

Presidentti Trump puolustautui maanantaina raivoten hänen hallintonsa koronatoimia koskeneilta syytöksiltä. ZUMAWIRE/MVPHOTOS

Toimittaja jatkoi kuitenkin tivaten, mitä hallinto puuhasi helmikuun ajan Trumpin määrättyä Kiinaa koskevan lentokiellon tammikuun viimeisenä päivänä. Trump keskittyi jostain syystä toistelemaan, että vielä tammikuun 17. päivänä maassa oli todettu nolla koronavirustartuntaa tai -kuolemaa.

– Kuule, tiedät että olet feikki. Koko kanavasi on feikki, Trump mesosi toimittajalle ja alkoi sitten puhua Joe Bidenistä ja demokraattipuolueesta, joiden pitäisi hänen mielestään pyytää anteeksi hänen asettamaansa lentokieltoa koskenutta kritiikkiä.

– Teimme kaiken oikein. Olemme hoitaneet tämän oikein. Ongelma on lehdistö, joka ei kerro tästä kuten pitäisi.

Yhdysvaltojen koronavirustilanne alkoi synkentyä maaliskuussa nopeasti. Tällä hetkellä maassa kuolee covid-19-tautiin kansalaisia 1500–2000 ihmisen päivävauhtia. Kaikkiaan tartuntoja on todettu Yhdysvalloissa noin 580 000 ja kuolemantapauksia vajaat 24 000 eli eniten maailmassa.

Presidentin mesoaminen jatkui noin tunnin ajan. ZUMAWIRE/MVPHOTOS

”Nyt riittää”

Aiemmin maanantain tiedotustilaisuudessa Trump oli esittänyt kampanjatyylisen videon, jolla ylistettiin hänen hallintonsa ripeitä ja päättäväisiä koronavirustoimia. Aikajanamuotoon rakennetulla videollakin tosin hypättiin lähes täysin koko helmikuun yli.

Uutistoimisto AFP:n mukaan useat kanavat katkaisivat videon esityksen aikana lähetyksensä tilaisuudesta kieltäytyen esittämästä kansalle ”propagandaa”.

Kenties suurimman kohun Trump sai tiedotustilaisuudessaan aikaan sanomalla, että hänellä on ”totaalinen valta” päättää koronavirusrajoitustoimien päättämisestä maassa.

– Kun joku on Yhdysvaltain presidentti, hänen valtansa on totaalinen. Kuvernöörit tietävät sen, Trump laukoi.

Väite ei tietenkään pidä paikkaansa, sillä Yhdysvallat on demokraattinen liittovaltio. Maan perustuslain mukaan osavaltioita johtavat kuvernöörit päättävät talouden uudelleenavaustoimista omissa osavaltioissaan, huomauttaa esimerkiksi New York Times.

Trump on puhunut innokkaasti rajoitusten purkamisesta, mihin monet osavaltiot ovat suhtautuneet varauksella. Joukko kuvernöörejä kertoikin maanantaina muodostaneensa maan itä- ja länsirannikolle kaksi erillistä työryhmää pohtimaan rajoitusten päättämistä. Ryhmiin kuuluu poliittisten päättäjien ohella terveys- ja talousalojen ammattilaisia.

Trumpilta myös kysyttiin, mitkä kohdat perustuslaissa muka antavat hänelle vallan ohittaa osavaltioiden omat päätökset.

– Useat kohdat, Trump sanoi yhtäkään nimeämättä.

Kun Trumpilta kysyttiin, onko yksikään kuvernööreistä myöntänyt Trumpille valtaa päättää osavaltionsa avaamisesta, presidentti vastasi:

– En ole kysynyt keneltäkään. Tiedätkö miksi? Koska minun ei tarvitse.

Vastaus oli lyhyt myös toimittajan vielä kysyessä, kuka oli antanut perustuslakia koskevaa väärää tietoa Trumpille.

– Nyt riittää.

Fox Newsin mukaan Trump asetti maanantaina oman työryhmänsä pohtimaan ”Amerikan uudelleenavaamista”. Ryhmässä on mukana muun muassa ministereitä sekä Trumpin tytär Ivanka ja tämän puoliso Jared Kushner.